### מדריך למורה

### מסכת סוכה פרק ב משנה ג

# סוכות שאינן על הקרקע ודפנות מאילנות

משנה זו עוסקת בסוכות מיוחדות – כאלו שאינן על הקרקע וכאלו שהדפנות שלהן עשויות מאילנות שמחוברים לקרקע. **כל הסוכות המופיעות במשנה כשרות**, אך בחלקן אסור להשתמש ביום הראשון של החג מפני איסורי החג – איסור השימוש באילנות ביום טוב ואיסור הרכיבה על גבי בהמה ביום טוב. במהלך הלימוד נבין באילו סוכות מותר להשתמש ביום טוב ובאילו אסור ומדוע.

**משך ההוראה**: שיעור אחד או שני שיעורים.

נוסח המשנה

**הָעוֹשֶׂה סֻכָּתוֹ**

**בְּרֹאשׁ הָעֲגָלָה אוֹ בְּרֹאשׁ הַסְּפִינָה –**

**כְּשֵׁרָה וְעוֹלִין לָהּ בְּיוֹם טוֹב.**

**בְּרֹאשׁ הָאִילָן אוֹ עַל גַּבֵּי גָּמָל –**

**כְּשֵׁרָה וְאֵין עוֹלִין לָהּ בְיוֹם טוֹב.**

**שְׁתַּיִם בְּאִילָן וְאַחַת בִּידֵי אָדָם, אוֹ שְׁתַּיִם בִּידֵי אָדָם וְאַחַת בְּאִילָן –**

**כְּשֵׁרָה וְאֵין עוֹלִין לָהּ בְיוֹם טוֹב.**

**שָׁלֹשׁ בִּידֵי אָדָם וְאַחַת בְּאִילָן –**

**כְּשֵׁרָה וְעוֹלִין לָהּ בְיוֹם טוֹב.**

**זֶה הַכְּלָל:**

**כָּל שֶׁנִּטַּל הָאִילָן וִיכוֹלָה לַעֲמוֹד בִּפְנֵי עַצְמָהּ - כְּשֵׁרָה וְעוֹלִין לָהּ בְיוֹם טוֹב.**

מבנה:

בשלב לימוד המבנה נשים לב לרישא ולסיפא (ניתן להבחין בקלות בעזרת שורת הרווח שהודפסה בחוברות בין החלקים, כמנהגנו בכל החוברת), ונזהה את מילת הדין – כשרה (מילות הדין ועולין / לא עולין קשות יותר לזיהוי, ואנו בעצמנו נגדיר לתלמידים שאלו מילות דין).

לאחר זיהוי מילת הדין **כשרה** נחדד לתלמידים את העובדה שאכן **כל הסוכות שמופיעות במשנה כשרות – והדיון הוא רק באילו מהן מותר להשתמש ביום טוב ובאילו מהן אסור**. (כמובן –נוודא בעזרת המשימה שבחוברת שכל התלמידים מבינים מהו 'יום טוב')

תוכן

הרישא:

ברישא ישנן 4 סוכות:

במשפט הראשון יש שני מקרים ודין:

הָעוֹשֶׂה סֻכָּתוֹ בְּרֹאשׁ הָעֲגָלָה

אוֹ בְּרֹאשׁ הַסְּפִינָה –

כְּשֵׁרָה וְעוֹלִין לָהּ בְּיוֹם טוֹב.

(נשים לב לכך שהמילה או מפרידה בין שני מקרים.)

התלמידים יזהו באיורים את המקרים, יכתבו אותם בלשון המשנה, יכתבו האם הסוכות כשרות והאם מותר להשתמש בהן ביום טוב. (ההבדלה בין כשרות הסוכה לשאלת השימוש ביום טוב תחזור על עצמה לכל אורך היחידה על מנת ליצור הפנמה של חוסר התלות בין התחומים). פירוש הביטוי עולין לה / אין עולין לה הוא כמובן –משתמשים / לא משתמשים בסוכה ביום טוב (הסיבה היא שבימי המשנה נהגו לעשות זוכות על הגגות, וכמובן לא נכנסנו לזה בחוברת)

במשפט השני יש שני מקרים נוספים, ודין אחד:

בְּרֹאשׁ הָאִילָן אוֹ עַל גַּבֵּי גָּמָל –

כְּשֵׁרָה וְאֵין עוֹלִין לָהּ בְיוֹם טוֹב.

גם כאן – התלמידים יזהו באיורים את המקרים שבמשנה, יכתבו האם הסוכות כשרות והאם מותר להשתמש בהן ביום טוב.

בחוברת נוספה משימת יישום – סוכה על עגלה נגררת של רכב – לאיזו סוכה שבמשנה היא דומה? סוכה על העץ – לאיזו סוכה היא דומה? האם הן כשרות? האם מותר להשתמש בהן ביום טוב?

תפקיד המורה יהיה לכוון את התלמידים לשים לב - האם משתמשים באילן בזמן השימוש בסוכה זו? האם השימוש בסוכה מצריך רכיבה על גבי בהמה? (לא דרשנו מהתלמידים לנמק בעצמם בכתב, מפני שהדבר נראה לנו קשה לרמתם)

הסיפא:

הסיפא של המשנה לא קלה, ועל המורה להפעיל שיקול דעת כיצד ואיך ללמד אותה:

(בפירוש דברי המשנה, ובפירוש היחס בין משנה זו לרישא של המשנה הבאה, נחלקו הפרשנים – ואנו בחרנו בדרך שנראתה לנו הקלה יותר להבנה על ידי תלמידינו הרכים, להרחבה ניתן לעיין בפירוש הרב קהתי, ובפירושים שהובאו במהדורת שוטנשטיין על הגמרא)

הרעיון העומד בבסיס הדינים הוא שאם הסכך נשען על עצים, בצורה כזו שאם יכרתו את העצים הסכך ייפול, הרי שיש כאן שימוש באילן ביום טוב- ולכן הסוכה אמנם כשרה, אך אסור להשתמש בה ביום טוב. מומלץ להתחיל **בהסברת העיקרון בעל פה**, אחר כך **לראות את הסוכות עצמן**, ולחדד סופית **בלימוד הכלל** שחותם את המשנה.

1. האדם בנה רק דופן אחת או שתים, והדפנות הנוספות עשויות מעצים:

שְׁתַּיִם בְּאִילָן וְאַחַת בִּידֵי אָדָם, אוֹ שְׁתַּיִם בִּידֵי אָדָם וְאַחַת בְּאִילָן –

כְּשֵׁרָה וְאֵין עוֹלִין לָהּ בְיוֹם טוֹב.

אם יזיזו את העצים הסכך ייפול, ולכן אסור להשתמש בסוכה ביום טוב. (אך מותר בחול המועד- הסוכה כשרה!! נדגיש זאת שוב ושוב.).

1. לעומת זאת, במקרה שבו האדם בנה שלוש דפנות, והדופן הרביעית עשויה מאילן:

שָׁלֹשׁ בִּידֵי אָדָם וְאַחַת בְּאִילָן –

כְּשֵׁרָה וְעוֹלִין לָהּ בְיוֹם טוֹב.

במקרה הזה, גם אם יכרתו את האילן הסוכה תמשיך לעמוד – ולכן היא מותרת לשימוש ביום טוב.

זה הכלל

הכלל יעזור לנו להפנים את מה שעלה בידינו, אך נדגיש בפני התלמידים שבעזרת הכלל אנו יכולים להכריע בעצמנו במצבים שאינם מופיעים במשנה (למשל בסוכה שבתחילת המשנה הבאה, ראו על כך ביחידה הבאה)

זֶה הַכְּלָל:

כָּל שֶׁנִּטַּל הָאִילָן (אם יִטְּלו [=יכרתו] את האילן),

וִיכוֹלָה לַעֲמוֹד בִּפְנֵי עַצְמָהּ (הסוכה אינה מתפרקת כתוצאה מכריתת האילן) -

כְּשֵׁרָה וְעוֹלִין לָהּ בְיוֹם טוֹב.

הכלל מלמד את האמור לעיל: כאשר חלק מדפנות הסוכה עשויות מאילנות הסוכה כשרה. אמנם, בשאלת השימוש ביום טוב יש לערוך בדיקה פשוטה – האם במצב שבו יכרתו את האילנות הסכך ייפול? אם התשובה חיובית – אסור להשתמש בסוכה ביום טוב. אם התשובה שלילית – הדבר מותר.

מיומנות

1. חלוקת המשנה לרישא וסיפא.
2. זיהוי מילת הדין כשרה, ובמידת האפשר - הסקת המסקנה העולה מזיהויה ('כל הסוכות שנזכרו במשנה כשרות', המשותף לכל הסוכות שנזכרו במשנה הוא שהן \_\_\_\_')

משמעות

נתבונן בכך שהסוכה יכולה להיות ניידת, המצווה יכולה ללכת אתנו ממקום למקום! אילו עוד מצוות אינן תלויות במקום? אילו מצוות הולכות אתנו ממש? (צניעות בבגדים, כיפה, ציצית, כיסוי הראש של המורה...)

מושגי תוכן

**יום טוב** - יום אסור במלאכה על פי התורה (מלבד מלאכת אוכל נפש)

**איסור עלייה לאילן ורכיבה על גבי בהמה בשבת וביום טוב** – חכמים אסרו לעלות בשבת על אילן מפני שחששו שאדם יתלוש ענפים, וכן אסרו לרכוב בשבת וביום טוב על גבי בהמה. זו הסיבה שהשימוש בחלק מהסוכות שנזכרו במשנה אסור ביום טוב, אף שבימי חול המועד הסוכות כשרות.

**זה הכלל** - כלל הוא משפט שממנו ניתן ללמוד את הדין במקרים אחרים, גם כאלו שלא הוזכרו במשנה.